Sukkel jou kind om maats te maak? So kan jy help - Jou Gesin | Solidariteit WêreldJou Gesin | Solidariteit Wêreld
Tuis › Artikels › Sukkel jou kind om maats te maak? So kan jy help
Sukkel jou kind om maats te maak? So kan jy help
Die wete dat jou kind nie maats het nie, sal enige ouer ontstel. Dit het dikwels maar te make met persoonlikheid, maar ander faktore kan ook daartoe aanleiding gee. Daar is maniere om jou kind te help om te sosialiseer.
Kinders moet weet wat vriendskap behels. Verduidelik aan haar dat maats gaaf is met mekaar, mededeelsaam is, mekaar nooit in die steek laat nie, altyd daar is vir mekaar, graag tyd saam deurbring en saam pret het en dat 'n mens nie 'n skare van maats hoef te hê om te bewys hoe gewild jy is nie. Een goeie maat is 'n goeie verwysingsraamwerk vir watter tipe maats jy van hou en is 'n goeie forum vir
Wees bereid om te erken dat jou kind nie altyd self die perfekte maat is nie. Jy as ouer ken haar die beste. Het jy haar al stilweg in sosiale situasies of selfs wanneer sy met haar sibbe speel, waargeneem? Indien sy nie graag deel nie, leer vir haar mededeelsaamheid. Is sy aggressief? Leer haar om haar humeur te beteuel. Is sy luidrugtig en ongemanierd, of praat sy heeltyd sonder om ander kinders 'n spreekbeurt te gee? Wys haar liefdevol daarop dat haar gedrag maats van haar af wegstoot. En leer deur jou voorbeeld vir haar meer positiewe gedrag.
Jou kind is dalk teruggetrokke en kom voor as onvriendelik. Begin tuis deur jou kind se selfbeeld 'n hupstoot te gee. Laat haar altyd geliefd en veilig voel en weet dat sy aanvaar word. Beklemtoon haar positiewe eienskappe en prys haar daarvoor. Leer vir haar sosiale vaardighede soos om kinders in die oë te kyk, vriendelik te glimlag en positiewe opmerkings te maak. Leer haar hoe om 'n gesprek aan te knoop. Oefen dit tuis deur rollespel.
Luister na jou kind, vra vir haar hoe haar skooldag was en probeer agterkom waarom die kinders nie met haar wil speel nie. Dit kan moontlik wees dat haar beste maat met haar baklei het en dat sy verstote voel, terwyl baie ander graag met haar wil speel. Gesels met die onderwyseres om te probeer vasstel wat by die skool en tydens sosiale interaksies gebeur. Indien boeliegedrag vermoed word, kyk of jy saam met die onderwyseres 'n oplossing vir die probleem kan vind.
Moedig haar aan om aan buitemuurse aktiwiteite deel te neem. Kinders met gemeenskaplike belangstellings vind dikwels aanklank by mekaar.
Reël speelafsprake. Dit kan dalk wees met 'n mamma wat jy ken, wie se kind saam met jou kind in die klas is. Of vra vir die onderwyseres vir 'n lys van name van kinders wat jy dalk kan oornooi.
Vriendskappe kan nie gedwing word nie. Die finale besluit berus by die kind self om maats te wees met kinders by wie sy aanklank vind, met wie sy goed oor die weg kom.
Moet nooit die probleem ontduik deur byvoorbeeld skouers op te trek en te sê: 'My kind is nou maar 'n introvert' nie. Dit kan 'n negatiewe effek op haar skoolwerk en selfs later in haar volwasse lewe op haar sosiale gedrag hê. Dis soms nodig om haar stadig maar versigtig, met begeleiding en aanmoediging, uit haar gemaksone te stoot.
Wees realisties oor jou kind se unieke temperament en persoonlikheid, wat 'n riglyn behoort te wees vir hoeveel sosiale interaksie sy nodig het.
Wees altyd 'n positiewe rolmodel van gesonde vriendskappe vir jou kind. Selfs al is jy teruggetrokke, hoe reik jy uit na ander? Hoe gesels jy met vriende, jou bure, mense wat in die ry saam met jou staan en wag, ander ouers langs die sportveld?